《次韵曲水泛舟四首 其三》
宋代·苏过

岁晚得膏泽，荞花香满村。稍令催科帖，迤逦不到门。

我有贤太催，手抚疮痍痕。未遽舍我去，寿公福祉繁。

一饱诚难得，敢忘肉骨恩。争看刺史天，扶携上墙垣。

忽惊麋鹿姿，中有诚意存。顾予一廛氓，聊诵野老言。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。